L'article 131.3.g) de l'Estatut d'autonomia de Catalunya atribueix competències compartides a la Generalitat en matèria d'ensenyaments no universitaris que inclouen requisits i condicions dels centres educatius.
L'article 14 de la Llei orgànica 8/1985, de 3 de juliol, reguladora del dret a l'educació, estableix que tots els centres, independentment de la seva titularitat, han de reunir uns requisits mínims per impartir els ensenyaments amb garantia de qualitat, que s'han d'establir pel Govern.
Així mateix, l'article 23 de la Llei condiciona l'obertura i funcionament dels centres docents privats al principi d'autorització administrativa que s'ha de concedir sempre que aquells reuneixin els requisits mínims establerts.
L'article 74 de la Llei 12/2009, del 10 de juliol, d'educació, estableix també el principi d'autorització administrativa si els centres compleixen els requisits fixats pel Govern i l'article 158.2.a), apartat quart, disposa que correspon a l'Administració educativa de la Generalitat, amb relació al conjunt del sistema educatiu, la competència de dictar normes reglamentàries en matèria relacionada amb els requisits que han de complir els centres, i els procediments de creació de centres de titularitat pública i d'autorització de centres de titularitat privada.
L'habilitació expressa al Govern per regular els requisits dels centres s'ha exercit mitjançant el Reial decret 132/2010, de 12 de febrer, pel qual s'estableixen els requisits mínims dels centres que imparteixen ensenyaments de segon cicle d'educació infantil, educació primària i educació secundària, i el Reial decret 303/2010, de 15 de març, pel qual s'estableixen els requisits mínims dels centres que imparteixen ensenyaments artístics regulats en la Llei orgànica 2/2006, de 3 de maig, d'educació.
Atès que les disposicions esmentades han establert els requisits mínims, escau concretar la superfície mínima de determinades instal·lacions dels centres educatius que imparteixin ensenyaments d'educació primària, educació secundària o ensenyaments artístics.
Aquesta Ordre s'ha tramitat de conformitat amb la Llei 26/2010, de 3 d'agost, de règim jurídic i de procediment de les administracions públiques de Catalunya i amb la Llei 13/2008, de 5 de novembre, de la Presidència de la Generalitat i del Govern, i vist l'informe del Consell Escolar de Catalunya.
En virtut d'això, d'acord amb el dictamen de la Comissió Jurídica Assessora,
Especificar la superfície mínima de determinades instal·lacions dels centres que imparteixen l'educació primària, l'educació secundària o els ensenyaments artístics.
La sala polivalent dels centres que imparteixen l'educació primària ha de tenir una superfície mínima de 100 metres quadrats.
Centres d'educació secundària obligatòria
En els centres educatius que imparteixen ensenyaments d'educació secundària obligatòria, els espais enumerats a continuació han de tenir les superfícies mínimes que en cada cas s'indica:
b) Una aula d'educació plàstica i visual, 45 metres quadrats.
d) Un laboratori de ciències experimentals, 60 metres quadrats.
Els espais dels centres educatius que imparteixen batxillerat, segons la modalitat, han de tenir la superfície mínima que es detalla a continuació:
a) Quan s'imparteix la via d'arts escèniques, música i dansa, una aula de Música, de 60 metres quadrats.
b) Quan s'imparteix la via de les arts plàstiques, imatge i disseny, dues aules de, 60 metres quadrats cadascuna.
Modalitat de Ciències i Tecnologia:
c) Un laboratori de Ciències, 60 metres quadrats.
El gimnàs dels centres educatius que imparteixen ensenyaments d'educació primària i/o educació secundària obligatòria i/o batxillerat ha de tenir una superfície mínima de 200 metres quadrats i ha de disposar de paviments amortidors.
Els centres educatius de formació d'adults han de disposar dels espais següents:
a) Tres aules amb una superfície mínima d'1,5 metres quadrats per alumne.
Almenys una d'elles ha de tenir capacitat per a 30 alumnes.
b) Un espai polivalent amb una superfície mínima de 2 metres quadrats per alumne.
Centres amb ensenyaments professionals d'arts plàstiques i disseny
Els espais dels centres educatius que imparteixen ensenyaments professionals d'arts plàstiques i disseny que es detallen a continuació han de tenir les superfícies mínimes que en cada cas s'indica:
a) Una aula d'ensenyaments teòric-pràctics de cada especialitat de 80 metres quadrats.
b) L'aula-taller de cada especialitat amb 45 metres quadrats, més la superfície necessària pel maquinari, l'equipament i el magatzem.
Centres amb ensenyaments professionals de dansa
En els centres educatius que imparteixen ensenyaments artístics professionals de dansa, les aules destinades a classe de dansa han de tenir una superfície mínima de 100 metres quadrats, una alçada lliure mínima de quatre metres i han de disposar de paviments amortidors.
Quan un centre educatiu estigui ubicat en adreces diferents, tots els espais docents relacionats amb un ensenyament o amb un cicle formatiu de formació professional han d'estar ubicats necessàriament en un mateix recinte.
Això no obstant, aquesta previsió no s'aplica al gimnàs, que es pot ubicar en un recinte o adreça diferents als del centre educatiu.
Els centres educatius autoritzats amb anterioritat a l'entrada en vigor d'aquesta ordre s'entenen autoritzats per a impartir els corresponents ensenyaments.
Les sol·licituds d'autorització de nous centres i les de modificació de l'autorització d'obertura per ampliació d'ensenyaments i/o de la capacitat presentades després de l'entrada en vigor d'aquesta ordre, han de complir amb la superfície mínima de les instal·lacions que s'hi estableixen.
Els centres que a l'entrada en vigor d'aquesta ordre tinguin aprovat per l'Administració educativa el projecte d'obres requerit per a la seva autorització s'han de regir, pel que fa a les seves instal·lacions, per la normativa vigent en el moment de l'aprovació del projecte.
Aquesta ordre entra en vigor l'endemà de la seva publicació al Diari Oficial de la Generalitat de Catalunya.
Barcelona, 10 de febrer de 2012